钦定古今图书集成/明伦汇编/家范典/第054卷 > 《送杨氏女》唐·韦应物
## 钦定古今图书集成/明伦汇编/家范典/第054卷 > 《送杨氏女》唐·韦应物

永日方戚戚，出门复悠悠。女子今有行，大江溯轻舟。
尔辈况无恃，抚念益慈柔。幼为长所育，两别泣不休。
对此结中肠，义往难复留。自小阙内训，事姑贻我忧。
赖兹托令门，仁恤庶无尤。贫俭诚所尚，资从岂待周。
孝恭遵妇道，容止顺其猷。别离在今晨，见尔当何秋。
居闲始自遣，临感忽难收。归来视幼女，零泪缘缨流。